নারীর জীবন তাই ব্যক্তিগত নয়, পুরোপুরি রাজনৈতিক। সেলিনা হোসেনও নারীর ব্যক্তিগত জীবনকে তাই কোনো ব্যক্তির জীবন বলে মনে করেননি। নারী-পুরুষের সম্পর্ক মূলত কীভাবে নারীর জীবনকে বিপন্ন করে তোলে, সংকটের সেই প্রসঙ্গই তাঁর গল্পের বিষয় হয়ে উঠেছে। কিন্তু শুধু নারী-অধস্তনতার ছবি নয়, তাঁর পরাজয়ের কাহিনি নয়, সেলিনা হোসেনের গল্পের অধিকাংশ নারীই দারুণ লড়াকু। পুরুষতান্ত্রিক প্রতিকূল অবস্থাকে অগ্রাহ্য করে তারা আত্মমুক্তির পথ খুঁজে নেয়। আত্মজাগরণের সূত্রে পরাভব নয়, পুরুষবশ্যতা নয়, আত্মপ্রতিষ্ঠাই তাদের জীবনের লক্ষ্য হয়ে ওঠে। কখনো কখনো মনে হতে পারে, নারী যে এইভাবে পুরুষতন্ত্রের বিরুদ্ধে ঘুরে দাঁড়াচ্ছে, আমাদের সমাজ কী সেইভাবে গঠিত, নাকি এ শুধু লেখকের নিজস্ব ভাবনা দিয়ে তৈরি গল্পের এক ইউটোপীয় জগৎ? কোনো সন্দেহ নেই সেলিনা হোসেন তাঁর গল্পের নারীকে প্রজ্ঞা আর সৃষ্টিশীল অন্তর্দৃষ্টি দিয়েই সৃষ্টি করেছেন। সমাজবাস্তবতার প্রেক্ষাপটে তাঁর গল্পের নারী তাই অধিবাস্তব জগতেরই বাসিন্দা। তারা পুরুষতন্ত্রকে অবলীলায় অগ্রাহ্য করে, আত্মমুক্তির মধ্যে দিয়ে আত্মপ্রতিষ্ঠিত হতে চায়। এ-প্রসঙ্গে এখানে কয়েকটি গল্পের কথা উল্লেখ করতে চাই।